Številka: 0103-510/2014/3

Datum: 25.8.2014

Zadeva: Vračilo preveč vrnjenih plač

Spoštovani,

prejeli smo vaš dopis, v katerem navajate, da je javna uslužbenka prejemala dva plačna razreda previsoko plačo. Nezakonitost je bila odpravljena 1.1.2013. Skupen znesek vračila za obdobje od avgust 2008 do december 2012 znaša 11.025,83 EUR. Do sedaj je javna uslužbenka vrnila 4.364,30 EUR. Navajate, da je njena zakonito določena osnovna plača za mesec pred mesecem plačevanja vračila znašala 1.847,83 EUR (37. plačni razred z upoštevanjem dodatka za delovno dobo). Zanima vas, ali je upravičena do vračila že vrnjenega zneska za obdobje, daljše od 10 mesecev ali pa ji pripada le razlika, ki presega dvakratnik njene zakonito določene osnovne plače in na kakšen način se vračilo opravi.

Prehodna določba tretjega odstavka 6. člena novele Zakona o sistemu plač v javnem sektorju (Uradni list RS, št. 50/14 – ZSPJS-S) določa, da imajo javni uslužbenci in funkcionarji, ki so do uveljavitve tega zakona preveč izplačani znesek plače v celoti ali delno že vrnili, pravico do vračila razlike, če vrnjeni znesek presega višino zneska, določenega v petem odstavku 3. a člena zakona. Če so torej javni uslužbenci in funkcionarji do uveljavitve novele že vrnili preveč izplačani znesek plač za obdobje, daljše od desetih mesecev pred prenehanjem izplačevanja višje plače, kot je določena v skladu z veljavnimi predpisi in kolektivnimi pogodbami oziroma znesek, ki presega dvakratnik zakonito določene osnovne plače javnega uslužbenca oziroma funkcionarja za polni delovni čas za mesec pred mesecem predložitve dogovora, imajo pravico zahtevati vračilo zneska, ki so ga že povrnili in presega znesek, ki se v skladu z dogovorom vrača po noveli zakona.

V primerih, ko javni uslužbenec in funkcionar, v skladu s predpisi, veljavnimi do uveljavitve novele, ob uveljavitvi novele še ni vrnil celotnega zneska preveč izplačanih plač, se znesek, ki še ni vrnjen in presega višino zneska napačno izplačanih plač za obdobje zadnjih desetih mesecev pred prenehanjem izplačevanja plače v nasprotju z veljavnimi predpisi in kolektivnimi pogodbami oziroma dvakratnik zakonito določene osnovne plače za polni delovni čas pred mesecem, ko se mu je plača začela izplačevati v skladu z zakonom, na podlagi samega zakona odpusti (drugi odstavek 6. člena ZSPJS-S).

V konkretnem primeru se je javni uslužbenki prenehala izplačevati plača v nasprotju s predpisi s 1.1.2013. Obdobje vračila po noveli zajema obdobje zadnjih desetih mesecev pred prenehanjem izplačevanja previsoke plače, torej obdobje od marca 2012 do decembra 2012. V kolikor znesek vračila v obdobju od marca 2012 do decembra 2012 presega dvakratnik zakonito določene osnovne plače javne uslužbenke za polni delovni čas za mesec pred mesecem predložitve dogovora, je javna uslužbenka dolžna vrniti le dvakratnik njene zakonito določene osnovne plače. Pri tem opozarjamo, da je osnovna plača določena s plačnim razredom, v katerega je uvrščeno delovno mesto, naziv oziroma funkcija oziroma s plačnim razredom, pridobljenim z napredovanjem in ne zajema dodatkov (tudi ne dodatka za delovno dobo) in dela plače za delovno uspešnost (5. člen in 9. člen ZSPJS), prav tako je potrebno v skladu z določbo novele upoštevati zakonito določeno osnovno plačo javne uslužbenke v mesecu pred mesecem predložitve dogovora (in ne v mesecu pred mesecem začetka plačevanja vračila).

Če je javna uslužbenka že vrnila več, kot znaša preveč izplačani znesek plač za obdobje od marca 2012 do decembra 2012, je na podlagi pravočasno vložene zahteve upravičena do vračila preveč vrnjenega zneska. V primeru, da znesek vračila za obdobje od marca 2012 do decembra 2012 presega dvakratnik zakonito določene osnovne plače javne uslužbenke v mesecu pred mesecem predložitve dogovora in je torej dolžna vračati le dvakratnik zakonito določene osnovne plače, vrnila pa je že znesek, ki presega maksimalni znesek vračila, je upravičena do vračila zneska, ki presega dvakratnik njene zakonito določene osnovne plače. Vračilo preostalega še nevrnjenega zneska, ki presega višino zneska napačno izplačanih plač za obdobje zadnjih desetih mesecev pred prenehanjem izplačevanja plače v nasprotju z veljavnimi predpisi in kolektivnimi pogodbami (v primeru, da je ta znesek nižji od dvakratnika zakonito določene osnovne plače) oziroma dvakratnik zakonito določene osnovne plače za polni delovni čas pred mesecem, ko se ji je plača začela izplačevati v skladu z zakonom, se ji na podlagi določbe drugega odstavka 6. člena ZSPJS-S odpusti.

Podrobnejša pojasnila v zvezi z izvajanjem novele ZSPJS-S, tudi način vračila že vrnjenega zneska in plačilo obveznih dajatev v tem primeru ter odgovori na konkretna vprašanja so dostopni na spodnji povezavi:

<http://www.mnz.gov.si/si/javni_sektor_in_lokalna_samouprava/place_v_javnem_sektorju/izvajanje_3a_clena_zspjs/>

S spoštovanjem,

**Mojca RAMŠAK PEŠEC**

**GENERALNA DIREKTORICA**

Poslano:

* naslov